作者:曹鄴
標題:將赴天平職書懷寄翰林從兄
內容:居處絕人事，門前雀羅施。誰遣闢書至，僕隸皆展眉。匹馬渡河洛，西風飄路岐。手執王粲筆，閑吟向旌旗。香晚翠蓮動，吟餘紅燭移。開口啖酒肉，將何報相知。況我魏公子，相顧不相疑。豈學官倉鼠，飽食無所為。白露沾碧草，芙蓉落清池。自小不到處，全家忽如歸。吾宗處清切，立在白玉墀。方得一侍座，單車又星飛。願將門底水，永託萬頃陂。